Actualizare: Informația a fost confirmată și de Prefectura Neamț care, într-un comunicat de presă, informează că un funcționar a fost reținut pentru 24 de ore de către DGA.
"În urma activităților specifice, astăzi, 12.03.2024, polițiști din cadrul SJA Neamț au reținut, in vederea continuării cercetărilor, un funcționar public din cadrul Instituției Prefectului județul Neamt, bănuit de comiterea unor fapte de corupție. Față de persoana în cauză a fost dispusă măsura reținerii pentru 24 de ore, fiind încarcerată in Centrul de Reținere și Arestare Preventivă din cadrul IPJ Neamt.
Instituția Prefectului județul Neamț acordă o importanță deosebită menținerii unui climat de integritate, prin instruirea periodica a functionarilor publici pe linia prevenirii si combaterii faptelor de coruptie, astfel încât să fie eliminate orice suspiciuni sau vulnerabilități de natură să aducă prejudicii imaginii instituției.
Pe măsură ce vom avea detalii suplimentare, vom reveni cu informații".
Știre inițială: O funcționară din cadrul Prefecturii Neamț a fost luată în vizorul anchetatorilor din cadrul Direcției Naționale Anticorupție și a procurorilor din cadrul Parchetului de pe lângă Tribunalul Neamț, în cauză fiind acuze de luare de mită, conform newsallert.ro. Se pare că funcționara era monitorizată de ceva vreme, iar pe 12 martie ar fi avut loc o acțiune în urma căreia angajata ar fi fost prinsă în flagrant.
Surse apropiate anchetei au confirmat pentru aceeași sursă acțiunea, rămâne ca una din instituțiile menționate să emită un comunicat în care să precizeze cu exactitate faptele reținute în sarcina suspectei și modul în care aceasta acționa.
Se pare că femeia a fost reținută pentru 24 de ore, urmând ca după audieri să se decidă dacă va fi prezentată în fața judecătorului de drepturi și libertăți cu propunere de arestare preventivă.
(G.S.)